Alex Jones

Alexander Emerick Jones (født 11. februar 1974 i Dallas i Texas i USA) er en amerikansk radiovert, skuespiller og filmprodusent. Radioprogrammet hans, The Alex Jones Show, blir produsert i Austin i Texas og sendes over Genesis Communications Network både på riksdekkende radio (AM og FM) og over internett. Jones driver dessuten nettstedet InfoWars, som er kjent for å publisere konspirasjonsteorier og falske nyheter.

Biografi 
Jones vokste opp i Rockwall, en forstad i Dallas. Han gikk på Anderson High School i nordøstre Austin i samme stat og var linjespiller på skolens fotballag. Etter å ha fullført eksamen, gikk han en stund på Austin Community College.

Jones begynte mediekarrieren i Austin med direktesendt TV i formatet åpen kanal. I 1996 byttet Jones format til «KJFK» med programmet The Final Editon. I 1998 gav han ut sin første film, America Destroyed By Design.

Konspirasjonsteorier 
Medier i USA beskriver Jones som en konservativ og høyreradikal konspirasjonsteoretiker. Jones selv beskriver seg som en libertarianer, og nekter for at han er høyreorientert. Han har også kalt seg selv «paleokonservativ» og «aggressiv tilhenger av konstitusjonalismen». Jones er en kontroversiell skikkelse, for blant annet å ha anklaget amerikanske myndigheter for å stå bak Oklahoma City-bombingen i 1995, Columbine-massakeren i 1999,  og terrorangrepet 11. september 2001.

Utestenging fra sosiale medier 

I 2018 ble Alex Jones utestengt fra Facebook, iTunes, Spotify og Twitter. Også kontoene hans på YouTube og Apple er blitt stengt.

Årsakene som oppgis er blant annet glorifisering av vold og hatprat.

Sandy Hook 
Jones hevdet at skolemassakren på Sandy Hook Elementary School i 2012 var et iscenesatt skuespill (false flag). Under denne massakren ble 20 skolebarn og seks ansatte ved skolen drept. Under sine sendinger på InfoWars hevdet Jones at ingen ble drept, at det hele var orkestrert og at ofrene bare var skuespillere som spilte døde. Den 16. april 2018 gikk Neil Heslin, far til Jesse Lewis som ble drept, til søksmål mot Jones, InfoWars og Free Speech Systems for ærekrenkelse. Søksmålet ble levert i Travis County i Texas.

Senere denne dagen ble Jones også saksøkt av Leonard Pozner og Veronique De La Rosa, foreldrene til Noah Pozner, som også var offer for skoleskytingen. Pozner, som hadde sett seg nødt til å flytte flere ganger for å unngå trakassering og drapstrusler fra Jones' tilhengere, hadde blitt anklaget av Jones for å være et offer som bare simulerte et lik. Jones ble dømt for forakt for retten ved å nekte å samarbeide. I oktober og desember 2019 – mer enn 2 år før den endelige dommen falt – ble Jones dømt til å betale 126 023,80 amerikanske dollar i advokatutgifter.

Jones, InfoWars, Free Speech Systems og Infowars Health fikk også flere søksmål mot seg. Den 26. juni 2018 reiste pårørende til seks av ofrene samt en FBI-agent søksmål ved State of Connecticut Superior Court; søksmålene gjaldt spredning av løgner som hadde ført til trakassering, stalking og trusler mot overlevende. Den 25. mars 2019 begikk en av saksøkerne, Jeremy Richman, selvmord. Hans datter Avielle var blant dem som ble drept i Sandy Hook. Gjennom sine advokater sendte Jones kondolanser til Richmans familie. Senere på dagen antydet han på InfoWars at Richman hadde blitt myrdet, og at hans død hadde noe å gjøre med spesialrådgiver Robert Muellers etterforskning av russisk innblanding i det amerikanske presidentvalget 2016.

Den 24. juli 2018 ble Jones, InfoWars, Free Speech Systems og InfoWars Health saksøkt av William Sherlach, faren til enda et offer, og hans kone skolepsykologen Mary Sherlach. Søksmålet ble levert ved Connecticut Superior Court.

Den 2. april 2019 ble Jones dømt til å vitne under ed, da han unnskyldte seg med at han var under en form for psykose og trodde at drapene var skuespill.

Den 22. januar 2021 avviste høyesterett i Texas en begjæring om å henlegge sakene mot Jones. Den 30. mars 2022 fremsatte Jones forslag om et forlik der han skulle betale 120 000 amerikanske dollar til hver av de tretten som var involvert i søksmålene mot ham; forslaget ble avvist.

Den 6. april 2022 meldte Associated Press og The Daily Beast om nye søksmål som var levert inn i Austin, Texas. Noen av familiene som var tilknyttet skoleskytingen på Sandy Hook anklaget Jones for å ha skjult millioner av amerikanske dollar etter at han ble saksøkt av de etterlatte familiene. I anklagen heter det at Jones «konspirerte for å avlede sine eiendeler til skallselskaper som var eid av insidere som hans egne foreldre, hans barn og seg selv». Søksmålet hevdet at Jones trakk 18 millioner amerikanske dollar ut fra selskapet InfoWars fra begynnelsen av 2018 og anklaget Jones for å hevde at han hadde en «tvilsom» gjeld på 54 millioner dollar til et annet selskap som også var eid av Jones.

Den 17. april 2022 ba tre av Jones' selskaper om konkursbeskyttelse: InfoW, Prison Planet TV og IWHealth (Infowars Health) i henhold til kapittel 11 i konkursloven. Anmodningen ble innlevert til dommeren for distriktsdommeren i det sørlige Texas. På denne måten ville Jones hindre flere søksmål. Rettsdokumentene anslo InfoWars ' eiendeler til mellom $0–$50,000, men gjelden (deriblant akadeerstatningene mot de fornærmede i rettsaken) ble anslått til mellom 1 million og 10 millioner amerikanske dollar. På spørsmål om hvorfor han ikke søkte om konkurs, anslo hans representanter at det ville «ødelegge hans navn og skade hans evne til å selge varer», og videre at det ville «skade hans varemerke». En advokat for familiene som var involvert i et søksmål fra Connecticut, reagerte med at: «Alex Jones utsetter bare det uunngåelige: En offentlig rettssak der han vil bli holdt ansvarlig for sin profittdrevne kampanje med løgner mot Sandy Hook-familiene som har brakt opp dette søksmålet.» Den 10. juni 2022 avviste en føderal dommer kravet om konkursbeskyttelse. Søksmålene skulle derfor fortsette i Texas og Connecticut.

Den 4. august 2022 ble Jones dømt til å betale 45,2 millioner amerikanske dollar i erstatning etter at de etterlatte til ett av ofrene gikk til søksmål. Straffeutmålingen (punitive damages) ble satt i forhold til at han var kjent skyldig i å ha spredt «samfunnsskadelige løgner». I tillegg ble han dagen før dømt til å betale 4,1 millioner amerikanske dollar i erstatning til saksøkerne. Det samlede erstatningsbeløpet var dermed på 49,3 millioner amerikanske dollar. I oktober samme år ble Jones dømt til å betale ytterligere 965 milloner dollar etter å ha tapt et tilsvarende søksmål.

Referanser

Eksterne lenker 
 
 
 

Journalister fra USA
Personer fra Dallas
Personer som fremmer konspirasjonsteorier om 11. september
Dokumentarfilmskapere
Formidlere av konspirasjonsteorier